Արամ MP3

Արամ Ավետիքի Սարգսյան (), ավելի հայտնի է որպես Արամ MP3, հայ երգիչ-երգահան, հումորիստ, շոումեն և դերասան։ 2014 թվականի մայիսին Դանիայի մայրաքաղաք Կոպենհագենում ներկայացնելով Հայաստանը Եվրատեսիլ 2014 երգի մրցույթում իր «Not Alone» երգով` զբաղեցրել է 4-րդ հորիզոնականը։

Վաղ կյանք 
Արամ Ավետիքի Սարգսյանը ծնվել է 1984 թվականի ապրիլի 5-ին Երևանում։ Դեռ մանկուց նա ներգրավված է եղել մի շարք երգչախմբերում և թատերական ներկայացումներում։ Թեև նա միշտ երազել է մեծ բեմի մասին, սակայն ընտրել է դեղագործի մասնագիտությունը՝ ավարտելով Երևանի պետական բժշկական համալսարանը։

Կարիերա 
Ուսանողական տարիներին Արամը մասնակցում էր «ՈւՀԱ» հումորային ծրագրի շոուներին։ 2006 թվականին Արամը դառնում է «32 ատամ» հումորային ակումբի անդամը, որտեղ էլ իր գործընկերներից մեկը՝ Վահագն Գրիգորյանը, նրան անվանել է MP3, և նա որոշում է դարձնել այն իր բեմական կեղծանունը։ 2007 թվականին Արամը ճանաչվում է հաղթող «Հանրային հեռուստաընկերության» «2 աստղ» մրցույթում։

Համագործակցելով «Շանթ» հեռուստաընկերության հետ՝ նա վարել է այդ հեռուստաընկերության «Իքս-Ֆակտոր», «Հայ Սուպերսթար», «Իմ անունն է», «10-ի ուժը» և այլ նախագծեր։ Արամը հանդիսացել է «Վիտամին ակումբ» հումորային նախագծի անդամ, որը հեռարձակվում էր յուրաքանչյուր շաբաթ «Շանթ» հեռուստաընկերությամբ։ «Հանրային հեռուստաընկերությունում» Գարիկ Պապոյանի հետ վարել է "Լավ Երեկո" հաղորդումը։ Նա նույնիսկ եղել է «Վելո MP3»-ի հաղորդավար, որտեղ ինքը հեծանիվով բացահայտում էր Հայաստանի չբացահայտված վայրերը։

Եվրատեսիլ 2014 երգի մրցույթ 

2013 թվականի դեկտեմբերի 31-ին «Հանրային հեռուստաընկերության» Ամանորյա գլխավոր ծրագրի ընթացքում հայտարարվեց, որ ներքին ընտրությամբ Արամն ընտրվել է Եվրատեսիլ 2014 երգի մրցույթում Հայաստանի ներկայացուցիչ։ Փետրվարի 21-ին հայտնի դարձավ, որ Եվրատեսիլում Հայաստանը ներկայացնելու համար Հանրային հեռուստաընկերությունը 75 երգ է ստացել հայ և արտասահմանյան երգահաներից, սակայն նրա երգը հայտնի կդառնա մարտ ամսին։ Մարտի 14-ին հայտարարվում է, որ մրցույթում Արամը կատարելու է «Not Alone» երգը։ Մայիսի 6-ին Կոպենհագենի «B&W Hallerne» արենայում անցկացված Եվրատեսիլ 2014 թվականի առաջին կիսաեզրափակչի քվեարկությունից հետո Արամը հեռուստադիտողի և ժյուրիի քվեարկության արդյունքում 4-րդ հորիզոնականով անցնում է եզրափակիչ փուլը։ Մայիսի 10-ին մրցույթի եզրափակիչ փուլի քվեարկության արդյունքում նա զբաղեցնում է 4-րդ հորիզոնականը՝ 174 միավորով։

Անձնական կյանք 
2008 թվականին Արամը ամուսնացել է Աննա Մարգարյանի հետ։ 2011 թվականի հունիսին զույգը ունեցել է իրենց առաջնեկին, որդու անունը Առնո են դրել։ Մյուս որդին՝ Դավիթը լույս աշխարհ է եկել 2017 թվականի հոկտեմբերին։

Սկավառակագրություն

Սինգլներ 
«Positive» ft. Շպռոտ (2008)
«Shine» (2013)
«If I Tried» (2013)
«Just Go On» (2013)
«Not Alone» (2014)
«Help» (2014)
«Magic» (2014)
«You're My Sunshine» (2015)
«Ասա» (2016)
«Դաշտերով» ft. Իվետա Մուկուչյան (2017)
«Սկսում ենք» ft. 3.33 (2017)
«Ալաբալանիցա» (2019)
«Հանինա» (2019)
«Կուզես» (2019)
«Հերիք Եղավ» (2020)
«Քոչարի» ft. 3.33 (2020)
«Թամզարա» ft. Գուրգեն Դաբաղյան (2021)
«Սիրո Նվեր» ft. Սոնա Ռուբենյան (2021)
«Мир Спешит к Добру» ft. Սոնա Ռուբենյան, Էրիկ Կարապետյան, Անի Վար, Մարիամ Մերաբովա, Լիլիթ Հովհաննիսյան և Մարգարիտա Պոզոյան (2021) 
«Արև» ft. Սարո Թովմասյան (2021)
«Կհամոզեմ» (2021)
«Սիրո հասակ» (2021)
«Քնել չկա» (2022)
«Ռեքվիեմ» ft. Ֆորշ (2022)
«Նոր տարի» (2022)
«Լսիր» (2023)
«Դեպի բարձունք» (2023)
«Ամառ է Երևանում» ft. Գարիկ Մարտիրոսյան (2023)
«Շատ ապրես, Երևան» (2023)
«Առաջ-առաջ հայեր» (2023)

Ծանոթագրություններ 

Հայ երգիչներ
Եվրատեսիլ 2014 երգի մրցույթի մասնակիցներ
Հայ կոմպոզիտորներ
Հայ երգահաններ
Հայ հումորիստներ
Հայ դերասաններ
Հայ կիթառահարներ
Կեղծանուններ
Հայաստանի մասնակիցները Եվրատեսիլ երգի մրցույթում
21-րդ դարի երգիչներ